
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru completarea art. 140 din Legea nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.  PL.X.344 din 25 aprilie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru completarea art. 140 
din Legea nr. 571/2003 privind Codul fiscal
Cu adresa nr. PL.X.344 din 25 aprilie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru completarea art. 140 din Legea nr. 571/2003 privind Codul fiscal.
La întocmirea raportului s-au avut în vedere avizele Consiliului Legislativ, al Comisiei juridice, de disciplină şi imunităţi, al Comisiei pentru politică economică, reformă şi privatizare precum şi punctul de vedere al Guvernului.
Prezentul proiect de Lege are ca obiect de reglementare completarea art. 140 alin. (2) din Legea nr. 571/2003 privind Codul fiscal, cu modificările şi completările ulterioare, cu o nouă literă g) în sensul reducerii cotei de T.V.A. de la 19% la 9% pentru următoarele produse alimentare de bază: pâine şi produse de panificaţie, carne şi preparate din carne, peşte şi produse din peşte, lapte şi produse lactate, uleiuri vegetale şi margarine, zahăr, orez şi ouă de păsări din specii domestice. Această reducere ar conduce la creşterea cantitativă şi calitativă a consumului de alimente şi la redirecţionarea unei părţi a banilor economisiţi de către consumatori către alte activităţi, cum ar fi cele educaţionale sau recreative.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: din partea Ministerului Finanţelor Publice, domnul Claudiu Doltu– secretar de stat şi doamna Georgeta Soviani – şef serviciu.
La lucrările comisiei au participat 21 deputaţi, din totalul de 26 membri ai comisiei.

Proiectul de Lege a fost respins de Senat în şedinţa din data de 13 aprilie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
La data de 7 iunie 2006 în cadrul dezbaterilor din şedinţa Comisei pentru buget, finanţe şi bănci, doamna deputat Iordache Graţiela, Grupul Parlamentar PC, a propus amendarea prezentului proiect de Lege, după cum urmează:

„I. Lista produselor alimentare de bază va fi:

g)  1. pâine;

2. carne de animale şi păsări domestice în stare neprelucrată;

3. peşte de apă dulce;

4. lapte proaspăt de consum;

5. iaurt fără adaosuri;

6. brânză proaspătă de vaci;

7. ulei vegetal din floarea soarelui;

8. zahăr;

9. orez;

10. ouă de păsări din specii domestice.

II. Să se introducă obligativitatea agenţilor economici de a afişa preţurile pentru produsele de mai sus cu evidenţierea preşului de bază unitar şi a cotei reduse de T.V.A.

III. Prezenta lege intră în vigoare la data de 1 ianuarie 2007”

Aceste amendamente au fost supuse la vot, rezultatul fiind: 8 voturi pentru, 12 voturi împotrivă şi o abţinere.

Ulterior, în urma dezbaterilor, comisia a hotărât respingerea prezentului proiect de Lege cu 8 voturi pentru, 12 voturi împotrivă şi o abţinere.
Domnul Cludiu Doldu– secretar de stat în Ministerul Finanţelor Publice a exprimat punctul de vedere al Guvernului în sensul că acest proiect de lege nu are susţinerea Guvernului din următoarele considerente:

- aplicarea cotei reduse de T.V.A. propusă prin prezentul proiect de Lege nu ar conduce la efectul scontat, adică reducerea preţului produsului la consumatorul final. Acest fapt a fost demonstrat de experienţa anilor precedenţi când s-au mai practicat cote reduse de T.V.A., iar agenţii economici au păstrat aceleaşi preţuri;

- aflată în pragul aderării la Uniunea Europeană, ţara noastră trebuie să facă eforturi bugetare deosebite pentru a implementa acquis-ul Comunitar în toate domeniile;

- prin aplicarea cotei reduse de T.V.A. veniturile bugetului statutului s-ar micşora cu peste 15.000 miliarde ROL;

- în prezent se află în dezbaterea Parlamentului proiectul de Lege pentru modificarea şi completarea Legii nr. 571/2003 privind Codul fiscal, ocazie cu care se poate rediscuta articolul 140 alin. (2) din Legea nr. 571/2003 privind Codul fiscal.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


          Consilieri parlamentari:
          Bărdiţă Mariana

          Onete Alexandru

